झारखंड की कम उम्र की लड़कियों को झांसा देकर दिल्ली व दूसरे राज्य ले जाकर बेच देने का आरोपी रोहित कुमार को भागलपुर पुलिस ने कहलगांव इलाके से दबोच लिया है। यह जानकारी गुरुवार रात एसएसपी आशीष भारती ने देते हुए बताया कि इसकी झारखंड के सिमडेगा थाने में 2013 को दर्ज एफआईआर के तहत तलाश थी। यह दस हजार का इनामी है। और इसकी पत्नी प्रभा मुनि पर 25 हजार रुपए का इनाम घोषित है। इसकी पत्नी को इसी साल 22 सितंबर को एटीएस ने दिल्ली से गिरफ्तार किया था। एसएसपी के मुताबिक इनके खिलाफ प्राथमिकी सिमडेगा ज़िले के कोलोमड़ेगा ग़ांव की एक महिला ने छह मई 2013 को दर्ज करवाई थी। जिसमें उसकी चौदह साल की नतनी और उसी ग़ांव की दो दूसरी नाबालिग लड़कियों को दिल्ली ले जाकर बेचने का आरोप रोहित कुमार और उसकी पत्नी प्रभा मुनि पर लगाया है।